ચાલો, ત્યાં સુધી તો આ ઠીક રહ્યું પણ ઘરનો ઝાંપો ખોલતાં જ પેલો જૂનો જાણીતો ફફડાટ કાંતાબહેનમાં પેઠો હતો. ઘરે આવીને જોયું તો ગામમાં જ જુદી રહેતી બીના આવી હતી. મોના પણ તેના રૂમમાંથી નીચે આવી. ત્રણે જણ ચા પીવા બેઠાં. કાંતાબહેનની બદલાયેલી ચાલ તો બેઉ જણાને અકળાવી રહી. ચૂપચાપ ચા પીવાઈ. વારુ. પણ જેવા કાંતાબહેન ચાનો કપ મૂકવા ઊંધા ફર્યાં અને કાંતાબહેનની ‘પોનીટેઈલ’ જોઈને મોનાની કમાન છટકી અને તે પગ પર પગ પછાડતી ઉપર તેના રૂમમાં જતી રહી. બીના પણ પર્સ લટકાવતી, ધૂંધવાતી બહાર નીકળી ગઈ. સાસુના નવા રૂપથી અંજાઈને દાઝી ઊઠેલી વહુઓ પોતપોતાના વર પાસે બળાપો કરતી રહી. કાંતાબહેન એ ધુમાડો જોતાં રહ્યાં પણ અરિસામાં એક નવી કાંતાને જોઈને ફરી એક વાર મલકાઈ રહ્યાં એટલી વાત ચોક્કસ.